የሀይማኖት አባቶች የእንኳን አደረሳችሁ መልዕክት አስተላለፉ
አዲስ አበባ፤ ታህሳስ 29/2006 ዓ/ም የሚከበረውን የእየሱስ ክርስቶስ የልደት በዓል ምክንያት በማድርግ የተለያዩ የሀይማኖት አባቶች የእንኳን አደረሳችሁ መልዕክት አስተላልፈዋል፡፡የኢትዮጵያ ኦቶዶክስ ተዋህዶ ቤተክርስቲያን ፓትራያርክ ብፁዕ ወቅዱስ አቡነ ማቲያስ በእንኳን አደረሳችሁ መልዕክታቸው የልደት በዓል በእግዚያብሔርና በሰው ልጆች መካከል ዕርቅ የወረደበት ነው ብለዋል፡፡እርስ በርስ የመፈቃቀርና የመከባበር ባህልን በማጠናከርና ከተቸገሩ ወገኖች ጋር በዓሉን ማሳለፍ እንደሚገባም ፓትሪያርኩ አሳስበዋል፡፡ብፁዕ አቡነ ብርሀነ እየሱስ ሊቀ ጳጳሳት ዘካቶሊካውያን በእንኳን አደረሳችሁ መልዕክታቸው እንዳሉት በዓሉ የሰው ልጅ ከአምላክ ፀጋ ያገኘንበት በመሆኑ በተሰጠን ፀጋ መልካም ተግባራትን ልናከናውንበት ይገባል ብለዋል፡፡የኢትዮጵያ ወንጌላዊት ቤተክርስቲያን መካነ እየሱስ ፕሬዝዳንት ቄስ ዶክተር ዋቅስዩም ኢዶሳ እንዳሉት በዓሉ በእግዚያብሔርና በሰው ልጆች መካከል የነበረውን የጥል ግድግዳ የፈረሰበት ነው፡፡እንደ ኢሬቴድ ዘገባ በእንቅስቃሴአችን መልካም ተግባራትን በማከናወን ለወገናችን ያለንን ፍቅር ልናሳይ ይገባልም ብልዋል ፕሬዝዳንቱ፡፡ 